31993D0387
L 166/40
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 7 юни 1993 година
относно определяне на специални условия за внос на живи морски двучерупчести мекотели, бодлокожи, ципести и морски коремоноги с произход от Мароко
(93/387/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 91/492/ЕИО на Съвета от 15 юли 1991 г. относно определяне на здравните изисквания за производството и пускането на пазара на живи двучерупчести мекотели (1), и по-специално член 9 от нея,
като има предвид, че група експерти на Комисията е посетила Мароко, за да провери условията за производство и пускането на пазара на живите морски двучерупчести мекотели, бодлокожи, ципести и коремоноги;
като има предвид, че съгласно мароканското законодателство ветеринарните инспектори, подпомагани от технически помощници от Дирекцията по животновъдство на Министерството на земеделието и аграрната реформа, отговарят за санитарното инспектиране на живите морски двучерупчести мекотели, бодлокожи, ципести и коремоноги, както и за надзора на хигиенните и санитарните условия на тяхното производство; като има предвид, че същото това законодателство оправомощава Министерството на риболова да разрешава или да забранява събирането на морски двучерупчести мекотели, бодлокожи, ципести и коремоноги от някои зони въз основа на доклад на Дирекцията на животновъдството и на Научния институт по морски риболов;
като има предвид, че според мароканското законодателство в сила е предвидено да се извършва систематично изследване за биотоксини върху пуснатите на пазара живи двучерупчести мекотели;
като има предвид, че организацията на Дирекцията по животновъдство и на нейните лаборатории е в състояние да проверява по ефикасен начин прилагането на законодателството, което е в сила в Мароко;
като има предвид, че компетентните марокански власти са се ангажирали да съобщават редовно и бързо на Комисията информациите за наличието на планктон, съдържащ токсини в зоните на събиране;
като има предвид, че компетентните марокански власти са дали официално уверения относно спазването на изискванията, конкретизирани в глава V от приложението към Директива 91/492/ЕИО и за спазването на изискванията, равностойни на тези, предписани от посочената директива за класификацията на зоните за производство и пренасяне в друг басейн, одобряването на центрове за експедиране или за пречистване, ветеринарно-санитарни проверки и надзор на производството; като има предвид, че в частност всяка възможна промяна на зоните за събиране ще бъде съобщавана на Общността;
като има предвид, че Мароко може да фигурира в списъка на третите страни, които изпълняват условията за равностойност, предвидени в член 9, параграф 3, буква а) от Директива 91/492/ЕИО;
като има предвид, че процедурата за получаване на здравен сертификат, посочен в член 9, параграф 3, буква б), i) от Директива 91/492/ЕИО, трябва да обхваща определянето на образец на сертификат, езикът (езиците), на който (които) трябва да бъде съставен и качеството на подписващия, както и здравната марка, поставена върху пратката;
като има предвид, че в съответствие с член 9, параграф 3, буква б), ii) от Директива 91/492/ЕИО трябва да се определят зоните за производство, от които морските двучерупчести мекотели, бодлокожи, ципести и коремоноги могат да бъдат събирани и изнасяни към Общността;
като има предвид, че в съответствие с член 9, параграф 3, буква в) от Директива 91/492/ЕИО трябва да се състави списък на предприятията, от които внасянето на морски двучерупчести мекотели, бодлокожи, ципести и коремоноги следва да се разреши; като има предвид, че тези предприятия могат да фигурират в списъка, само ако са официално одобрени от компетентните власти на Мароко; като има предвид, че следователно задължение на мароканските компетентни власти е да се осигури спазването на изискванията, предвидени за тази цел от тази разпоредба;
като има предвид, че специалните условия за внос се прилагат, без да накърняват взетите решения съгласно Директива 91/67/ЕИО на Съвета от 28 януари 1991 г. относно ветеринарно-санитарните изисквания за пускане на пазара на аквакултури и продукти от тях (2);
като има предвид, че мерките, предвидени с настоящото решение са съобразени със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Дирекцията по животновъдство на Министерство на земеделието и аграрната реформа е компетентният орган в Мароко да проверява и удостоверява съответствието на живите морски двучерупчести мекотели, бодлокожи, ципести и морски коремоноги с изискванията на Директива 91/492/ЕИО.
Член 2
Живите морски двучерупчести мекотели, бодлокожи, ципести и морски коремоноги с произход от Мароко и предназначени за човешка консумация трябва да отговарят на следните условия:
1.
всяка пратка трябва да се придружава от номериран оригинален здравен сертификат, надлежно попълнен, датиран и подписан, който съдържа само един лист, образецът на който фигурира в приложение А;
2.
пратките трябва да произхождат от разрешените зони за производство, които фигурират в списъка на приложение Б;
3.
продуктите трябва да са били опаковани в запечатани опаковки от одобрен център за изпращане или за пречистване, който фигурира в списъка на приложение В;
4.
всяка опаковка трябва да има неизтриваема здравна марка, която съдържа поне най-малко следната информация:
-
страна на изпращане: МАРОКО,
-
вид (общоизвестно име и научно име),
-
идентификация на зоната за производство и номерът на одобрение на центъра за изпращане,
-
дата на опаковане, включваща най-малко ден и месец.
Член 3
1. Сертификатите, посочени в член 2, параграф 1, трябва да бъдат съставени най-малко на един от официалните езици на държавата-членка, в която е извършен контролът.
2. Сертификатите трябва да съдържат името, длъжността и подписа на ветеринарния лекар на Дирекцията по животновъдство, както и нейния официален печат с цвят, различен от този на другите бележки върху сертификата.
Член 4
Адресати на настоящото решение са държавите-членки.
Съставено в Брюксел на 7 юни 1993 година.